Martinus: Tajomstvá Kočnerovej knižnice
2025-02-27
27.2.2025, 18:00, Martinus, Obchodná 26, Bratislava

Tajomstvá Kočnerovej knižnice – uvedenie knihy Investigatívneho centra Jána Kuciaka
Pozývame vás na knižnú premiéru knihy TAJOMSTVÁ KOČNEROVEJ KNIŽNICE, knižný debut investigatívneho reportéra Tomáša Madleňáka. Redaktor Investigatívneho centra Jána Kuciaka (ICJK) vás zavedie do zákulisia unikátneho projektu, ktorý spojil sily viac ako desiatky konkurujúcich si redakcií s cieľom demaskovať prepojenia, vplyv a biznisové aktivity Mariana Kočnera.
Ako vyzerá knižnica nesúca meno zločinca, ktorý nemal doma takmer žiadne knihy? Aký režim platil na mieste, ktoré predstavovalo prístupový bod k 70 miliónom megabajtov dát? Prečo bolo treba rozobrať všetky zásuvky i lampy v miestnosti a odstrániť každý prebytočný kus nábytku? Ako pracovali, čomu čelili a čo odhalili novinárky a novinári zapojení do projektu, ktorý začal písať svoj príbeh po vražde Jána Kuciaka a Martiny Kušnírovej?
Na tieto a mnohé iné otázky budú odpovedať Lukáš Diko – šéf ICJK, Tomáš Madleňák – reportér ICJK a Peter Bárdy – šéfredaktor Aktuality.sk.
Knihu si môžete predobjednať tu, distribuujeme ju od 19. 2.
https://obchod.aktuality.sk/tajomstva-kocnerovej-kniznice

Panta Rhei, Nitra: Čítanie z Tolkienových kníh - Viera a nádej
2025-02-28
28.2.2025, 17:45, Kníhkupectvo Panta Rhei, Galéria Mlyny, Nitra

Čítanie z Tolkienových kníh – Viera a nádej
Príďte si vychutnať jedinečnú atmosféru sveta Stredozeme a pripomeňte si spolu s nami diela majstra fantasy – J. R. R. Tolkiena.
Témou večera bude „Viera a nádej“ a navzájom sa podelíme o svoje obľúbené emotívne pasáže z Pána prsteňov, Hobita a Silmarillionu. Čaká Vás príjemný večer plný krásnych myšlienok, silných príbehov a inšpirácie, ktorú Tolkienove diela prinášajú už generáciám.
Moderátor: Martina Juričková

John Irving (* 2. marec 1942)
2025-03-02
John Irving
(* 2. marec 1942, Exeter, New Hampshire, USA)

americký spisovateľ, jeho štvrtá kniha – Svet podľa Garpa (1978), mu priniesla obrovský úspech a vyniesla ho tak do rebríčka úspešných amerických spisovateľov, je aj držiteľ Oscara za scenár k filmu Pravidlá muštárne, nakrúteného podľa rovnomennej knihy. K ďalším najznámejším románom patria Pitná kúra (1972), rodinná sága Hotel New Hampshire (1981), Modlitba za Owena Meanyho (1989), román Štvrtá ruka (2001).

Radnica: Literárny cirkus K.K. Bagalu
2025-03-03
3.3.2025, 19.00, Kaviareň Radnica, M. R. Štefánika 1, Pezinok

Literárny cirkus K.K. Bagalu
Malokarpatská knižnica v Pezinku pozýva do Radnice na debatu s vydavateľom K.K. Bagalom a jeho dvornými autormi Lacom Keratom a Tomášom Ulejom
Moderuje: Veronika Šikulová.
Rezervácie sa prijímajú na tel. 033/6414009 alebo emailom na radnica@radnica.com.
Vstup je zdarma. ODPORÚČAME VYTVORIŤ SI REZERVÁCIU, počet
miest je obmedzený!
Podujatie z verejných zdrojov podporil Fond na podporu umenia.
Čo je LITERATÚRA V RADNICI?
Literatúra v Radnici je podujatie, ktoré vymyslela Veronika Šikulová.
V príjemnom prostredí kaviarne a vinárne sa môžete stretnúť so zaujímavými ľuďmi, počúvať zaujímavé rozhovory so spisovateľmi, prekladateľmi, vydavateľmi, vedcami a zaujímavými osobnosťami. Nebojte sa, pýtať sa nemusíte, zhovára sa Veronika Šikulová.
Ak však máte nejaké otázky, môžete ich osobne položiť.

Palisády: Peter Belan a Ľubomír Feldek a ryby
2025-03-03
3.3.2025, 17.00, v čakárni ambulancie, v budove bývalej Evanjelickej nemocnice na Palisádach, vchod z Bradlianskej ulice

Krst knihy Petra Belana Ryby na suchu a knihy Ľubomíra Feldeka Ako sa robia ryby z rybacej polievky s ilustráciami Fera Guldana

Artforum: Elena Hidvéghyová-Yung: Mesačný starec mi zviazal nohy s čínskym mužom
2025-03-04
4.3.2025, 18:00, Artforum, Kozia ulica, Bratislava

Láska poznačená osudom i spoločensko-politickou situáciou v Číne
Krst knihy v bratislavskom Artfore na Kozej, úlohy krstnej mamy sa zhostí Mila Haugová, ukážky z knihy prečíta Lucia Hurajová. Večerom bude sprevádzať Dado Nagy.
Číňania kedysi verili, že ak Mesačný starec potajomky zviaže červeným vláknom dvom ľuďom nohy, patria už navždy k sebe a nič nemôže stáť v ceste ich láske. Ani smrť. No existuje veľká romantická láska i v skutočnom živote
Elena Hidvéghyová-Yung vo svojej autobiografickej knihe Mesačný starec mi zviazal nohy s čínskym mužom na pozadí vlastného života a takmer tridsaťročného manželstva skúma, či existuje niečo ako osudové predurčenie.
Stretli sa v jeden zimný podvečer na zastávke autobusu č. 332 v centre dvanásťmiliónového Pekingu. Ona, nádejná slovenská sinologička. On, čínsky intelektuál plánujúci odísť do USA. Boli si súdení?
Kniha obsahuje autorkine autentické denníkové zápisky z Číny (odlíšené v knihe modrým fontom) doplnené úvahami a komentármi písanými z pozície zrelej ženy. Text – v ktorom okrem autobiografie a denníka nájdeme i prvky cestopisu, eseje, memoárovej prózy či umeleckej reportáže –, podnecuje k zamysleniu sa nad partnerstvom muža a ženy, nad tým, čo krásne no i náročné môžu do vzťahu priniesť kultúrne rozdiely, ale i nad láskou k vlastnej krajine a kultúre. Zároveň prináša svedectvo o Číne v 90.rokoch minulého storočia.

Martinus Levice: Knižný klub
2025-03-04
4.3.2025, 15:00, Martinus Levice

Knižný klub
Máte radi knihy, ktoré vás prenesú do iných svetov? Nechávate sa unášať príbehmi, ktoré vás vtiahnu do deja a nechcete prestať čítať? Pridajte sa k nášmu knižnému klubu! Každý mesiac si vyberieme zaujímavú knihu, prečítame ju a potom sa o nej spoločne rozprávame. Využite skvelú príležitosť spoznať nových ľudí, vymeniť si názory na knihy a získať inšpiráciu do ďalšieho čítania.
Čítanie je zábavnejšie, keď ho môžeme zdieľať! Budeme sa tešiť na každého nového člena nášho levického Knižného klubu. Na stretnutí 4.3. o 15:00 v Martinuse sa nebudeme venovať len samotnej knihe, ale aj tipom na ďalšie knihy, ktoré by sme si spolu s vami radi prečítali.

Martinus: Babča Kardošová: Traja kamoši a fakt napínavý príbeh
2025-03-06
6.3.2025, 18:00, Martinus. Obchodná 26, Bratislava

Krst knihy Traja kamoši a fakt napínavý príbeh – voľné pokračovanie obľúbenej série o fakticky fantastických kamošoch.
Tešia sa na vás autorka Babča Kardošová a ilustrátor knihy Ďuro Balogh. Ukážky z knihy bude čítať Helena Krajčiová.
Večerom bude sprevádzať Eva Pribylincová.

Rómerov dom: Čau o piatej: Nicol Hochholczerová
2025-03-06
6.3.2025, 17:00, Rómerov dom, Zámočnícka 10, Bratislava

Čau o piatej: Lenka Libjaková číta Nicol Hochholczerovú
Besedu s autorkou o knihe Táto izba sa nedá zjesť a o nových rukopisoch moderuje KK Bagala.
Dramatizované čítania zo súčasnej slovenskej literatúry ČAU O PIATEJ každý štvrtok v Rómerovom dome v Bratislave.
Čau o piatej je seriál, v ktorom divadelní a filmoví herci a herečky čítajú naživo z kníh i rukopisov. Program vznikol v roku 2014 a doteraz sa uskutočnilo vyše 300 podujatí v rozličných kluboch a festivaloch. Autorom loga je Marek Cina a autorom názvu podujatí, ktoré sa začínajú vždy o 17.00, je básnik Vlado Janček.
V

Gabriel García Márquez (* 6. marec 1927)
2025-03-06
Gabriel José García Márquez

(* 6. marec 1927, Aracataca, Kolumbia – † 17. apríl 2014, Mexico)
bol kolumbijský spisovateľ, jeden z najvýznamnejších predstaviteľov magického realizmu, v roku 1982 dostal Nobelovu cenu za literatúru. Jeho najznámejšími dielami sú Sto rokov samoty, Patriarchova jeseň, Kronika vopred ohlásenej smrti, Láska v čase cholery…

Robert Harris (* 7. marca 1957)
2025-03-07
Robert Dennis Harris

(* 7. marca 1957, Nottingham)

Anglický spisovateľ, románopisec, pôsobil aj ako novinár a televízny reportér v BBC. Jeho najznámejšími dielami sú Fatherland, Enigma, trilógia Impérium, Duch (sfilmovaný Romanom Polanskim), Konkláve, Mníchov…

Michail Bulgakov († 10. marec 1940)
2025-03-10
Michail Afanasievič Bulgakov

( *15. mája 1891, Kyjev – † 10. marec 1940, Moskva)
Ruský spisovateľ, jeden z najväčších satirikov ruskej a sovietskej literatúry. Jeho najznámejšie diela sú Majster a Margaréta (považované za najlepší ruský román 20. storočia), Biela garda, Diaboliáda…

Milo Urban († 10. marec 1982)
2025-03-10
Milo Urban

(* 24. august 1904, Rabčice – † 10. marec 1982, Bratislava)
Bo slovenský prozaik, prekladateľ a novinár, počas slovenského štátu šéfredaktor ľudáckeho denníka Gardista. K jeho najvýznamnejším dielam patrí Živý bič, Za vyšným mlynom…

Rómerov dom: Literárny klub: Lujza mimo obrazu Natálie Žemberovej
2025-03-11
11.3.2025, 17:00, Rómerov dom, Zámočnícka 10, Bratislava
Literárny klub: Lujza mimo obrazu Natálie Žemberovej

Druhý marcový Literárny klub (2/4) bude venovaný krstu debutového komiksu Natálie Žemberovej z dielne vydavateľstva BRAK, Lujza mimo obrazu.
Moderuje Marek Hudec
Jediné, čo Lujza kedy vedela, je maľovať – a jediné, čo Lujza v poslednej dobe nedokáže, je maľovať. Bez motivácie, inšpirácie, či akéhokoľvek zápalu sa prediera životom, ktorý pre ňu do posledného detailu zariadila jej mama. Už dávno rezignovala nielen na svoju kariéru, ale aj na spoločnosť a ľudí ako takých. To všetko až do okamihu, kým nespozná Margo, maliarku v každom smere diametrálne rozdielnu. Okrem jedinečnej príležitosti v podobe prestížnej súťaže, ktorej výhra predstavuje jasnú cestu na výslnie, sa musí Lujza konfrontovať so životnou otázkou: čo pre ňu znamená umenie? A najmä… chce v ňom pokračovať?

Martinus, Nivy: Mária Krajčovičová, Petra Pavúková: Duša na diéte
2025-03-11
11.3.2025, 18:00, Martinus, Nivy, Bratislava

Beseda ku knihe Duša na diéte na Nivách
Snažíte sa schudnúť a nedarí sa vám? Skúšate stále nové metódy, ktoré však zaberajú iba krátkodobo? Vďaka autorkám jedinečného konceptu ©Typológia Soul on a Diet Codex zistíte, ako chudnúť premyslene, na základe faktov a presných odporúčaní, ktoré fungujú! Na besede v kníhkupectve Martinus na Nivách sa o knihe a jej autorkách dozviete viac.
Duša na diéte prináša 34 skutočných príbehov ľudí, ktorí prešli náročnou cestou chudnutia a podarilo sa im natrvalo znížiť svoju hmotnosť. Autorky na základe pozorovaní rozdelili ľudí do piatich typov a spísali najúčinnejší spôsob chudnutia pre všetky z nich. Objavte konkrétne odporúčania, rady a tipy k stravovaniu, cvičeniu, pitnému režimu či spánku prispôsobené presne potrebám jednotlivých typov ľudí.

Douglas Adams (*11. marec 1952, Cambridge)
2025-03-11
Douglas Noël Adams
douglas adams inspired „Hitch hikers guide to the galaxy“ H2G2
(*11. marec 1952, Cambridge – † 11. máj 2001, Santa Barbara, Kalifornia),
bol anglický spisovateľ sci-fi, k jeho najznámejším dielam patrí Stopárov sprievodca galaxiou (päť dielov), Ešte raz a naposledy stopom po galaxii alebo Losos pochybnosti, Holistická detektívna agentúra Dirka Gentlyho, Dlhý temný súmrak bohov. Douglas Adams je aj autorom najrôznejších protichodných foriem Stopárovho sprievodcu galaxiou: rozhlasových relácii, kníh, televíznych inscenácii, divadelných hier, komiksov a uteráka.

Martinus Poprad: Guido Andrea Longhitano: Väzenstvo
2025-03-12
12.3. 2025, 17:00, Martinus, OC Fórum, Francisciho 3290/124, Poprad

Beseda s autorom v kníhkupectve Martinus v OC Fórum v Poprade
Jedinečná fotografická kniha ako prvá svojho druhu odhaľuje život za múrmi všetkých 18 slovenských väzníc, vrátane ústavov s maximálnym stupňom stráženia. Počas ročného skúmania slovenského väzenského systému Guido Andrea Longhitano zachytil nielen drsnú realitu, ale aj ľudskú odolnosť tých, ktorí v týchto priestoroch pracujú a žijú. O tom, čo počas svojej práce na knihe zažil, vám porozpráva na besede v kníhkupectve Martinus v OC Fórum v Poprade.

Jack Kerouac (* 12. marec 1922)
2025-03-12
Jack (Jean-Louis Lebris) de Kerouac
(* 12. marec 1922, Lowell, Massachusetts – † 21. október 1969, St. Petersburg, Florida)

bol americký prozaik a básnik francúzsko-kanadského pôvodu, najpopulárnejší člen beat generation, jeho najznámejšími dielami sú Na ceste, Dharmoví tuláci, Podzemníci, More je môj brat…

Terry Pratchett († 12. marec 2015)
2025-03-12
Sir Terence David John Pratchett (* 28. apríl 1948 – † 12. marec 2015)

Bol anglický autor fantasy literatúry, k jeho najznámejším dielam patrí séria kníh o Zemeploche, Koberčania, Odvrátená strana Slnka, Strata, Dobré znamenia napísané spolu s Neilom Gaimanom, séria príbehov Johnyho Maxwella…

Rómerov dom: Čau o piatej: Jana Oľhová číta Soňu Urikovú
2025-03-13
13.3.2025 ,17:00, Rómerov dom, Zámočnícka 10, Bratislava

Čau o piatej: Jana Oľhová číta Soňu Urikovú
Jana Oľhová číta Soňu Urikovú
Dramatizované čítanie z nového rukopisu laureátky ceny Anasoft litera 2023. Besedu s autorkou moderuje Koloman Kertész Bagala.
Dramatizované čítania zo súčasnej slovenskej literatúry ČAU O PIATEJ pre vás každý štvrtok v Rómerovom dome v Bratislave pripravuje OZ literárnyklub .sk a vydavateľstvo KK Bagala.

Martinus: Michal Hvorecký, Matúš Vizár: Súdruh disident
2025-03-13
13. 3. 2025, 18:00, Martinus, Obchodná 26, Bratislava

Pri príležitosti nedožitých 95. narodenín Milana Šimečku, ktoré by oslavoval 6. marca, organizujeme diskusiu v kníhkupectve Martinus. O odkaze Milana Šimečku porozprávajú autori komiksu Súdruh disident Michal Hvorecký a Matúš Vizár. Moderuje Veronika Fishbone Vlčková.
Filozof a spisovateľ Milan Šimečka patrí k najvýraznejším česko-slovenským postavám 20. storočia. Jeho strhujúci život vyrozpráva komiksový román, ktorý vychádza z rozsiahleho výskumu v archívoch tajných služieb, samizdatových knižniciach, aj z výpovedí generačných druhov a očitých svedkov

Dominik Tatarka (* 14. marec 1913)
2025-03-14
Dominik Tatarka (* 14. marec 1913, Plevník-Drienové – † 10. mája 1989, Bratislava)

bol slovenský prozaik, esejista a publicista, účastník SNP, po vojne napísal niekoľko angažovaných diel, knihou Démon súhlasu (1956) sa dal na cestu kritika režimu, po okupácii Československa vystúpil z KSČ a stal sa najvýznamnejším slovenským disidentom, podpísal aj Chartu 77. K jeho najznámejším dielam patria Panna zázračnica, Démon súhlasu, Prútené kreslá, Písačky, Navrávačky…

Mária Ďuríčková († 15. marec 2004)
2025-03-15
Mária Ďuríčková
(* 29. september 1919, Zvolenská Slatina – † 15. marec 2004, Bratislava),

vl. menom Mária Masaryková, bola slovenská spisovateľka, prekladateľka, scenáristka a autorka literatúry pre deti a mládež, jej najznámejšími dielami sú Danka a Janka, O Guľkovi Bombuľkovi, Zlatá priadka, Mestečko Pimparapac…

Pavol Dobšinský (* 16. marec 1828, Slavošovce)
2025-03-16
Pavol Emanuel Dobšinský
(* 16. marec 1828, Slavošovce – † 22. októbra 1885, Drienčany)

Bol slovenský evanjelický kňaz, folklorista, zberateľ ľudovej slovesnosti, jeden zo spisovateľov štúrovskej generácie, jeho najznámejším dielom sú trojzväzkové Prostonárodné slovenské povesti.

Hana Zelinová († 16. marec 2004)
2025-03-16
Hana Zelinová
(* 20. júl 1914, Vrútky – † 16. marec 2004, Bratislava)

Bola slovenská spisovateľka a dramatička, autorka literatúry pre deti a mládež, jej najznámejšími dielami sú Anjelská zem, Alžbetin dvor, Jakubko…

Rómerov dom: Jana Juráňová o Terézii Vansovej
2025-03-18
18.3.2025, 18:00, Rómerov dom, Zámočnícka 10, Bratislava

literarnyklub.sk
V spätnom zrkadle: Jana Juráňová o Terézii Vansovej
Tretí marcový Literárny klub (3/4) – pod hlavičkou V spätnom zrkadle – venujeme dobovému svedectvu o sociokultúrnej situácii žien i životnej a autorskej situácii Terézie Vansovej v „lone“ konštituujúceho sa národa.
Teréziu Vansovú predstaví Jana Juráňová z organizácie Aspekt, ktorá sa venovala nielen jej tvorbe a životu, ale aj zostavila čítanku s názvom Slovenka doma i na cestách. Publikácia predstavuje menej známu časť Vansovej spisby, prináša texty, ktoré dokážu zaujať a neraz aj popudiť. Ukážky z nich na podujatí prečíta Jana Oľhová.
Terézia Vansová (1857 – 1942) je jedna z najvýznamnejších slovenských spisovateliek konca 19. a začiatku 20. storočia, je zakladateľkou a redaktorkou prvého slovenského ženského časopisu Dennica (vychádzal v rokoch 1898 až 1914), ktorý sa stal manifestom nastupujúcej slovenskej moderny. Térezia Vansová patrí do štvorice spisovateliek (Šoltésová – Vansová – Timrava – Podjavorinská), ktorých diela a postoje od poslednej tretiny 19. storočia spoluvytvárali kultúrny a spoločenský život Slovenska.

Martinus Levice: Knižný kvíz Pán prsteňov
2025-03-19
19.3.2025, 17:00, Martinus Levice

Knižný kvíz Pán prsteňov
Milí fanúšikovia Stredozeme! Máte v krvi odvahu hobita, múdrosť elfov a silu ľudí? Potom neváhajte a zapojte sa do nášho Knižného kvízu Pán prsteňov, kde si otestujete svoje vedomosti o legendárnom svete J.R.R. Tolkiena!
Kedy: 19. marca o 17:00
Kde: Martinus, Levice
Kapacita: max. 5 tímov (2-5 hráčov na tím)
Vstupné: Voľný vstup, registrácia tímu na tel. č. 036/555 36 36
Hobiti, elfské legendy, príbehy z Mordoru a ešte oveľa viac. Na víťazov čakajú skvelé darčekové poukážky! A to nie je všetko – deň po kvíze dostanú všetci účastníci 10% zľavu na knihy zo série Pán prsteňov.
Pripravte sa na zábavu, súťaživosť a veľa zaujímavých faktov o vašich obľúbených postavách a miestach Stredozeme. Neváhajte, zaregistrujte svoj tím a pripojte sa k nám na veľkú dobrodružnú výpravu!

Martinus Nivy: Beseda so Silvestrom Lavríkom
2025-03-19
19.3.2025, 18:00, Martinus, Nivy, Bratislava

Beseda so Silvestrom Lavríkom na Nivách
Koľko rozhovorov musíme prežiť, kým prestaneme konverzovať a dovolíme slovám, aby skutočne hovorili to, o čom sa nehovorí? Prečo nás láska, opätovaná i neopätovaná, tak účinne ničí? Na tieto otázky vám načrtá svoje odpovede Silvester Lavrík vo svojej knihe Predpoveď na zajtra.
Moderuje Dado Nagy.
Autor známych historických románov na pomedzí faktu a fikcie ponúka čitateľom román zo súčasnosti, v ktorom kladie dôraz na precíznu prácu s dialógmi a prekvapivé dejové zvraty. Vytrvalý sled živých dialógov chytí čitateľa od prvej strany a nepustí, kým nezaznejú posledné slová príbehu, ktoré sú zároveň prvými slovami ďalšej zriedkavej lásky.

Arthur C. Clarke († 19. marec 2008)
2025-03-19
Sir Arthur Charles Clarke
(* 16. december 1917, Minehead – † 19. marec 2008, Kolombo)

Bol britský autor science-fiction, vynálezca a propagátor kozmonautiky. Spolu s Róbertom Heinleinom a Isaacom Asimovom sú nazývaní „Veľkou trojkou science fiction“.
Na základe jeho nápadu vznikli geostacionárne družice. S myšlienkou satelitu zaveseného na pevnom mieste na oblohe prišiel dávno pred vypustením prvej družice – už v roku 1945. Jeho najznámejšími dielami sú Vesmírna odysea, cyklus o Rámovi.

Rómerov dom: Čau o piatej: Robert Roth číta Ivana Štrpku
2025-03-20
20.3.2025, 17:00, Rómerov dom, Zámočnícka 10, Bratislava

literarnyklub.sk
Čau o piatej: Robert Roth číta Ivana Štrpku
Dramatizované čítanie z najnovšej knihy esejí Ivana Štrpku „Kŕč roztvorenej dlane trvá“ a slávnostné uvedenie knihy.
Besedu moderuje Koloman Kertész Bagala.
Dramatizované čítania zo súčasnej slovenskej literatúry ČAU O PIATEJ pre vás každý štvrtok v Rómerovom dome v Bratislave pripravuje OZ literárnyklub .sk a vydavateľstvo KK Bagala.
